**Elisabeth Lindland** (født 24. mai 1968 i Askim, vokst opp i Kilsund) er en norsk skuespiller og sanger. I 2021 mottok hun Agder fylkes kulturpris sammen med Mette Midling-Jensen for sitt arbeid med SPOR-forestillingene.

Utdannelse
----------

Elisabeth Lindland har bachelorgrad i teater fra St. Olaf College i Minnesota og hovedfag i musikk fra Universitetet i Oslo.

Kunstnerisk virke
-----------------

### *Julemorgen*

Lindland har samarbeidet mye med musikeren Nissa Nyberget, og var sammen med ham syngende programleder i hundre direktesendte *Julemorgen*-programmer på NRK 1 i perioden 1998–2004. Sammen med Nyberget har hun også gitt ut fire CD-er basert på stoff barn har sendt inn til programmene. 

### Konserter og sceneproduksjoner

Som frilans-musiker har hun hatt to hundre konserter for Rikskonsertene fra Svalbard til Qatar, og hatt show i Dyreparken og Tusenfryd. Hun har også spilt Rosa i *Rosa og Benoni* på Nordland Teater, og hatt roller i *Sound of Music* på Bryggeteatret og i kirkeoperaen *Jesu siste dagar* av Henning Sommerro med Teatret Vårt. Sammen med Stein Erik Tafjord i The Brazz Brothers har hun laget barneforestillingen *Den magiske melodien* for tuba og skuespiller. Hun medvirket i TV-serien *Kaptein Sabeltann – Kongen På Havet* (2011–2012), i rollen som Jenny Ben, moren til John Benløs. Hun har også spilt «Tante Bassa» i kveldsforestillingen *Kaptein Sabeltann og havets hemmelighet.*

### Kilden Dialog og SPOR-forestillingene

Fra 2015 har hun vært regissør og manusforfatter i det flerårige prosjektet Kilden Dialog i Kristiansand, som sammen med Kristiansand katedralskole (KKG), Kilden teater- og konserthus og Kristiansand symfoniorkester setter opp de såkalte SPOR-forestillingene. Prosjektet går ut på å la ungdom med og uten funksjonshindringer samarbeide med hverandre og med profesjonelle kunstnere om å skape en sceneproduksjon. Navnet «SPOR» henspiller på KKGs inkludering av kunst i undervisningen, ut fra den overbevisning at kunsten kan sette varige spor, både for den enkelte og for samfunnet, til beste for både individet og samfunnet.

Den første SPOR-forestillingen ble spilt i 2015, og det ble spilt nye forestillinger i 2017 og 2019. Høsten 2021 pågikk arbeidet med å forberede en ny forestilling i 2022.

I 2020 skrev studenten Silje Adelheid Sagen en mastergradsoppgave om SPOR-produksjonene, som ble levert i forbindelse med Sagens studier innen kultur- og språkfagenes didaktikk ved Høgskolen i Innlandet.

I 2021 mottok Elisabeth Lindland sammen med Mette Midling-Jensen fra KKG, Agder fylkes kulturpris for arbeidet med SPOR.

Familie
-------

Lindland er bosatt i Kristiansand. Hun er gift med Eivind Ljøstad og de to har tre barn sammen.

Referanser
----------

1. 1 2 3  «Pressemelding: Fylkeskulturprisen for 2021 går til drivkreftene bak SPOR». *agderfk.no*. Agder fylkeskommune. 17. november 2021. Besøkt 30. januar 2022. «Hovedutvalg for kultur, folkehelse og frivillighet har i sitt møte i dag, 17. november vedtatt å tildele fylkeskulturprisen for 2021 til Mette Midling-Jensen og Elisabeth Lindland for arbeidet med SPOR-forestillingene. | Fylkeskulturprisen er på kr. 50 000 sammen med et kunstverk signert billedkunstneren Mette Stausland. | SPOR er utviklet i tett samarbeid mellom Kilden Teater- og Konserthus og Kristiansand katedralskole Gimle (KKG).»
2. ↑  Jensen, Ida Sandli (28. desember 2020). «Slik gikk det med «Julemorgen»-Elisabeth». *Se og Hør*.
3. ↑  Jensen, Ida Sandli (28. desember 2020). «Slik gikk det med «Julemorgen»-Elisabeth». *dagbladet.no* **(norsk)**. Besøkt 30. januar 2022. «Elisabeth Lindland og Nissa Nyberget var programledere for NRKs «Julemorgen» fra 1998 til 2004.»
4. 1 2  Kilden (1. juli 2018). «SPOR». *Kilden teater og konserthus*. Besøkt 30. januar 2022. «Prosjektet Spor skal bidra til å skape forståelse og inkludering mellom elever med psykiske og fysiske utviklingshemninger og deres funksjonsfriske medelever. | I Spor utvikles store, visuelle forestillinger i samspill mellom ungdommene og Kristiansand Symfoniorkester. Møter mellom profesjonelle kunstnere og ungdommer – og ungdommene imellom – kan skape toleranse og gi store kvalitetsopplevelser. Forestillingene er resultater av lange og utfordrende prosesser som utfordrer og berører alle involverte. | Spor tar utgangspunkt i Kristiansand Katedralskole Gimles satsing på kunst som verktøy for mestring. Prosjektet er et eksempel på Kilden som kompetansesenter for medskapende kunst og sosial praksis»
5. ↑  Sagen, Silje Adelheid (2020). «Spor av SPOR: En studie av kunst som verktøy for utvikling av nye handlingsmuligheter og økt aktørskap». *96*. Besøkt 30. januar 2022.

Eksterne lenker
---------------

* (no) Elisabeth Lindland hos Nationaltheatret Rediger på Wikidata
* (no) Reklameside for Elisabeth Lindlands og Nissa Nybergets sanger fra NRKs Julemorgen

  


|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI **·** MusicBrainz **·** Discogs
 |